Maishiy chiqindi poligonlarida hosil boʻladigan chiqindi gazidan muqobil elektr energiyasini ishlab chiqarishga doir qoʻshimcha chora-tadbirlar toʻgʻrisida
(resolution, 2023-10-16)

Mamlakatimizda qattiq maishiy chiqindilar bilan bogʻliq ishlarni amalga oshirish sohasini yanada takomillashtirish, “Nol chiqindi” tamoyili asosida yangi hosil boʻlayotgan chiqindilarni poligonlarga yoʻnaltirmasdan, maksimal darajada qayta ishlash yoki kuydirish, sohaga aylanma (sirkulyar) iqtisodiyot amaliyotini joriy etish, shuningdek, yangi ish oʻrinlari yaratish borasida amalga oshirilayotgan islohotlarni izchil davom ettirish maqsadida: 1. Quyidagilar: “Sejin G&E Co., Ltd” kompaniyasi (Koreya Respublikasi) (keyingi oʻrinlarda — Investor) ishtirokida “Toshkent viloyatining “Ohangaron” (Ohangaron tumani) va “Maydontol” (Parkent tumani) qattiq maishiy chiqindilar poligonlarida hosil boʻladigan chiqindi gazidan quvvati 16 MVt boʻlgan muqobil elektr energiyasini ishlab chiqarish” loyihasi (keyingi oʻrinlarda — Investitsiya loyihasi) toʻgʻridan-toʻgʻri xorijiy investitsiyalar hisobiga amalga oshirilayotganligi; Investitsiya loyihasini amalga oshirish maqsadida Investor tomonidan “Sejin Uz” masʼuliyati cheklangan jamiyat koʻrinishidagi xorijiy korxona (keyingi oʻrinlarda — Loyiha ijrochisi) tashkil etilganligi; Oʻzbekiston Respublikasi Hukumati nomidan Investitsiyalar, sanoat va savdo vazirligi hamda Investor oʻrtasida 2018-yil 14-sentabrda “Toshkent viloyatining “Ohangaron” va “Maydontol” maishiy chiqindilar poligonlarida (keyingi oʻrinlarda — Poligonlar) hosil boʻladigan chiqindi gazini qayta ishlash hisobiga elektr energiyasi ishlab chiqarish” investitsiya loyihasini amalga oshirish toʻgʻrisida investitsiya shartnomasi imzolanganligi maʼlumot uchun qabul qilinsin. 2. Ekologiya, atrof-muhitni muhofaza qilish va iqlim oʻzgarishi vazirligi (keyingi oʻrinlarda — Vazirlik), Investitsiyalar, sanoat va savdo vazirligi, Iqtisodiyot va moliya vazirligi, Energetika vazirligi, Toshkent viloyati hamda Toshkent shahri hokimliklarining Investor ishtirokida Investitsiya loyihasini davom ettirish toʻgʻrisidagi taklifiga rozilik berilsin. Vazirlik hamda Investitsiyalar, sanoat va savdo vazirligi Investitsiya loyihasini 2023 — 2026-yillarda amalga oshirish uchun masʼul etib belgilansin. 3. Quyidagilar bir oy muddatda: Vazirlik hamda Investitsiyalar, sanoat va savdo vazirligi Investitsiya shartnomasiga Investitsiya loyihasini amalga oshirish muddatlarini yangilash hamda tomonlarning oʻz majburiyatlarini toʻliq bajarishlarini taʼminlash boʻyicha talablarni qatʼiy belgilashni nazarda tutuvchi qoʻshimcha kelishuv tuzilishini; Energetika vazirligi Investor bilan birgalikda Investitsiya loyihasining toʻliq amalga oshirilishini taʼminlash maqsadida ishlab chiqariladigan 16 MVt elektr energiyasi boʻyicha “Oʻzbekiston milliy elektr tarmoqlari” AJ va Loyiha ijrochisi oʻrtasida Elektr energiyasini sotib olish toʻgʻrisidagi bitim imzolanishini taʼminlasin. 4. Toshkent shahri va Toshkent viloyati hokimliklari: a) 2024-yil 1-yanvarga qadar Osiyo taraqqiyot banki ishtirokida amalga oshirilayotgan “Toshkent shahrida qattiq maishiy chiqindilarni boshqarish” loyihasi doirasida Toshkent viloyati Ohangaron tumanidagi 59 gektar yer maydonida joylashgan “Ohangaron” maishiy chiqindilar poligoniga tutash hududsa yangi maishiy chiqindi poligonini qurish va ishga tushirish ishlari yakunlanishini; b) Davlat aktivlarini boshqarish agentligi bilan birgalikda: bir oy muddatda Poligonlarda hosil boʻlgan chiqindi gazidan muqobil elektr energiyasini ishlab chiqarish faoliyatini taʼminlashga xizmat qiluvchi havo elektr uzatish liniyasi uchun zarur boʻlgan yer maydonlari tayanch qurilmalar egallaydigan yer koordinatalaridan kelib chiqib, Vazirlikka doimiy foydalanish huquqi asosida bepul oʻtkazib berilishini; 2024-yil 1-martga qadar “Ohangaron” qattiq maishiy chiqindi poligonini Vazirlikka operativ boshqarish huquqi asosida bepul oʻtkazib berilishini taʼminlasin. 5. Belgilansinki, Vazirlik tomonidan: a) 2045 yilgacha Loyiha ijrochisiga: Poligonlar hamda ulardagi mavjud infratuzilma obyektlari, bino va inshootlar Investitsiya loyihasi doirasida chiqindi gazidan muqobil elektr energiyasini ishlab chiqarish uchun tekin foydalanishga; muqobil elektr energiyasini ishlab chiqarish faoliyatini taʼminlashga xizmat qiluvchi havo elektr uzatish liniyasi uchun ajratilgan yer maydonlari ijaraga beriladi; b) loyiha ijrochisi Investitsiya loyihasi doirasida elektr stansiyasini yagona elektr energiyasi tarmogʻiga ulash uchun quriladigan havo elektr uzatish tarmoqlari va oshiruvchi podstansiya qurib ishga tushirganidan soʻng elektr uzatish tarmoqlari joylashgan yer maydonlari “Oʻzbekiston milliy elektr tarmoqlari” AJ yoki “Hududiy elektr tarmoqlari” AJga jamoat ehtiyojlari uchun bozor qiymatida ijaraga beriladi. 6. Vazirlik manfaatdor vazirlik va idoralar bilan birgalikda uch oy muddatda qonunchilik hujjatlariga ushbu qarordan kelib chiqadigan oʻzgartirish va qoʻshimchalar toʻgʻrisida Vazirlar Mahkamasiga takliflar kiritsin. 7. Mazkur qarorning ijrosini samarali tashkil qilishga masʼul va shaxsiy javobgar etib Bosh vazir oʻrinbosari J.A. Xodjayev hamda ekologiya, atrof-muhitni muhofaza qilish va iqlim oʻzgarishi vaziri A.A. Abduxakimov belgilansin. Qaror ijrosini muhokama qilib borish, ijro uchun masʼul tashkilotlar faoliyatini muvofiqlashtirish va nazorat qilish Oʻzbekiston Respublikasining Bosh vaziri A.N. Aripov zimmasiga yuklansin.